## Zakon o igrama na sreću

### NN 36/1998 (17.3.1998.), Zakon o igrama na sreću

# **ZASTUPNIČKI DOM HRVATSKOGA DRŽAVNOG SABORA**

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O IGRAMA NA SREĆU**

Proglašavam Zakon o igrama na sreću, koji je donio Zastupnički dom Hrvatskoga
državnog sabora na sjednici 27. veljače 1998.

Broj: 081-98-567/1
Zagreb, 10. ožujka 1998.

Predsjednik
Republike Hrvatske
**dr. Franjo Tuđman,** v. r.

## **ZAKON**

### **O IGRAMA NA SREĆU**

I. TEMELJNE ODREDBE

Članak 1.

Ovim se Zakonom uređuju sustavi i uvjeti priređivanja igara na sreću.

Članak 2.

(1) Igrom na sreću, u smislu ovoga Zakona, smatra se igra u kojoj se
sudionicima pruža mogućnost stjecanja dobitka u novcu, stvarima ili pravima,
pri čemu krajnji ishod igre ne ovisi o znanju ili umješnosti sudionika
u igri, već o slučaju.

(2) Igre na sreću jesu: jednostavna i složena (klasna) lutrija, robno-novčana
i robna lutrija, ekspres lutrija, instant lutrija, loto, toto (športska
prognoza) dodatne igre na lotu i totu, bingo, keno, tombola, veldo i slične
igre s izvlačenjem, raznovrsna klađenja, igre na stolovima za igru s kuglicama,
kockama ili kartama kao i igre na sreću kada se organiziraju pomoću automata
i drugih naprava koji samostalno odlučuju putem mehaničkog ili elektroničkog
uređaja o isplati dobitka u novcu, žetonima, pravima ili stvarima.

Članak 3.

(1) Igre na sreću iz članka 2. ovoga Zakona razvrstavaju se u dvije
skupine i to: klasične i posebne igre na sreću.

(2) Klasične igre na sreću brojčane su igre u kojima se unaprijed utvrđuje
visina fonda dobitaka i to:

 1. jednostavna i složena (klasna) lutrija,

 2. robno-novčana i robna lutrija,

 3. ekspres lutrija,

 4. instant lutrija,

 5. loto,

 6. toto (športska prognoza),

 7. dodatne igre na lotu i totu,

 8. tombola,

 9. bingo,

10. keno,

11. druge igre na sreću s izvlačenjem.

(3) Posebne igre na sreću jesu:

1. razvnovrsna klađenja (na razne rezultate, događaje i sl.),

2. igre koje igrači igraju u igračnicama protiv igračnice ili jedan
protiv drugoga na stolovima za igru, kuglicama, kartama ili kockama (rulet,
boulle, chemin de fer, black yack, trente qurante, bacart, carps i sl.),

3. igra na automatima i drugim napravama s višestrukim ulogom i dobitkom
(multiplayer).

(4) Opis pojedinih igara na sreću iz stavka 2. i 3. ovoga članka obvezni
je sastojak pravila iz članka 16. i 52. ovoga Zakona.

Članak 4.

Priređivanje igara na sreću na teritoriju Republike Hrvatske pravo je
Republike Hrvatske ako ovim Zakonom nije drukčije određeno.

Članak 5.

(1) Pravo priređivanja igara na sreću Republika Hrvatska može prenijeti
na trgovačka društva i neprofitne organizacije koje imaju sjedište na teritoriju
Republike Hrvatske, kao priređivače igara na sreću.

(2) Igre na sreću mogu se priređivati na temelju ovoga Zakona, na temelju
koncesije i odobrenja.

Članak 6.

Nositelj provedbe sustava priređivanja igara na sreću jest Ministarstvo
financija - Porezna uprava, Služba za igre na sreću (u daljnjem tekstu:
Ministarstvo financija).

Članak 7.

(1) Izdavanje srećaka je pravo Republike Hrvatske koje se može prenijeti
na priređivača klasičnih igara na sreću.

(2) Za isplatu dobitka od klasičnih igara na sreću jamči Republika Hrvatska.

(3) U posebnim igrama na sreću iz članka 3. stavka 3. ovoga Zakona,
kao i u prigodno jednokratno priređenoj klasičnoj igri na sreću iz članka
29. ovoga Zakona, za isplatu dobitaka i ostvarivanja drugih prava sudionika
u igri jamče priređivači cjelokupnim svojim sredstvima.

Članak 8.

(1) Ovaj se Zakon ne odnosi na ugovore o igrama na sreću koje međusobno
sklapaju građani.

(2) Ovaj se Zakon ne odnosi na nagradne igre koje se priređuju radi
promidžbe, ako se ne traži posebna uplata za sudjelovanje u toj igri.

(3) Pravila nagradne igre iz stavka 2. ovoga članka utvrđuje priređivač,
a primjenjuju se naknon što Ministarstvo financija na njih dade suglasnost
i budu objavljena u dnevnom tisku.

Članak 9.

Igre na sreću ne smiju se priređivati u slobodnim zonama.

II. OPĆI UVJETI

Članak 10.

(1) Pravo priređivanja klasičnih igara na sreću ima "Hrvatska lutrija"
d.o.o.

(2) Pravo priređivanja posebnih igara u igračnicama je prvenstveno pravo
Republike Hrvatske. Ono se može prenijeti davanjem koncesije, koju daje
Vlada Republike Hrvatske.

(3) Pravo priređivanja posebnih igara na sreću u automat klubovima kao
i pravo priređivanja raznovrsnih klađenja stječe se na temelju odobrenja
ministra financija.

Članak 11.

(1) Osnovni uvjeti za davanje koncesije iz članka 10. ovoga Zakona jesu:

1. koncesija se daje na temelju javno provedenog natječaja objavljenog
u dnevnom tisku,

2. natječaj raspisuje i postupak provodi Ministarstvo financija,

3. uvjete za davanje koncesije, ocjenu podobnosti ponuditelja utvrđuje
Ministarstvo financija,

4. koncesija se može dati samo ponuditelju,

5. koncesionar se mora obvezati na provođenje igre na sreću bez prekida,

6. za proširenje prava, odnosno djelatnoti koncesionar mora zatražiti
odobrenje Ministarstva financija,

7. potkoncesije su zabranjene,

8. ponuditelj mora dokazati da raspolaže propisanom vrijednosti temeljnog
kapitala.

(2) Stručne poslove u svezi s davanjem i izvršavanjem koncesija obavlja
Ministarstvo financija.

III. KLASIČNE IGRE NA SREĆU

*Hrvatska lutrija*

Članak 12.

(1) Pravo priređivanja klasičnih igara na sreću u skladu sa člankom
5. ovoga Zakona prenosi se na "Hrvatsku lutriju" d.o.o., društvo
s ograničenom odgovornošću kojeg je jedini osnivač Vlada Republike Hrvatske.

(2) Vlada Republike Hrvatske i "Hrvatska lutrija" d.o.o. utvrdit
će međusobna prava i obveze posebnim ugovorom o priređivanju klasičnih
igara na sreću.

(3) "Hrvatska lutrija" d.o.o. dužna je u roku od tri mjeseca
od sklapanja ugovora iz stavka 2. ovoga članka utvrditi prijedlog plana
razvitka za razdoblje od tri godine i ponuditi ga Vladi Republike Hrvatske.

(4) Plan iz stavka 3. ovoga članka, uz prethodnu suglasnost Ministarstva
financija, donosi Vlada Republike Hrvatske.

(5) "Hrvatska lutrija" d.o.o. može se privatizirati samo uz
prethodnu suglasnost Sabora Republike Hrvatske.

Članak 13.

(1) "Hrvatska lutrija" d.o.o. obvezna je, uz druge godišnje
financijske dokumente, izraditi godišnji prikaz prihoda i rashoda, koji,
na prijedlog Nadzornog odbora društva i uz prethodnu suglasnost Ministarstva
financija, donosi Vlada Republike Hrvatske.

(2) U godišnjem prikazu prihoda i rashoda utvrđuje se iznos koji "Hrvatska
lutrija" d.o.o. raspoređuje i izdvaja u četiri dijela za:

1. humanitarnu potporu 33,3%

2. potporu športu 33,3%

3. potporu tehničkoj kulturi 8,4%

4. marketinšku promidžbu igara 25%.

(3) Sredstva iz stavka 2. točke 1. i 2. ovoga članka rasporedit će Vlada
Republike Hrvatske na temelju programa udruga, a prema kriterijima donesenim
na temelju Zakona o udrugama.

(4) Godišnji prikaz prihoda i rashoda donosi se do kraja tekuće godine
za iduću godinu.

Članak 14.

(1) Dobit koju "Hrvatska lutrija" d.o.o. ostvari od ukupnog
priređivanja klasičnih i posebnih igara na sreću prihod je državnog proračuna
na koji se ne plaća porez na dobit.

(2) Ako je "Hrvatska lutrija" d.o.o. i priređivač posebnih
igara na sreću prihodi i rashodi s tog naslova iskazuju se odvojeno od
prihoda i rashoda klasičnih igara na sreću.

Članak 15.

(1) Ugovor za priređivanje klasičnih igara na sreću između Vlade Republike
Hrvatske i "Hrvatske lutrije" d.o.o. mora sadržavati odredbe
o:

1. vrsti igre,

2. trajanju priređivanja igre,

3. obvezu donošenja pravila igre za svaku igru,

4. razlozima za prestanak ugovora,

5. i druge odredbe o međusobnim pravima i obvezama.

(2) Nadzor nad ispunjavanjem ugovornih obveza iz stavka 1. ovoga članka
provodi Ministarstvo financija.

*Pravila klasičnih igara na sreću*

Članak 16.

Uvjeti za priređivanje pojedine klasične igre na sreću propisuju se
pravilima igre koja za svaku vrstu igre donosi priređivač, a primjenjuju
se nakon što na njih dade suglasnost Ministarstvo financija.

Članak 17.

(1) Sudionik u klasičnoj igri na sreću jest osoba koja ispunjava uvjete
za sudjelovanje u pojedinoj igri na sreću (kolu ili seriji), što dokazuje
pojedinačnom kartom, listićem, odnosno drugom potvrdom o uplati ovisno
o vrsti igre u kojoj sudjeluje (u daljnjem tekstu: srećke), sukladno pravilima
pojedine igre na sreću.

(2) Sudionikom u klasičnim igrama na sreću gdje se sudjelovanje dokazuje
posjedovanjem listića (loto, toto), smatra se imatelj čiji je listić snimljen
na mikrofilm ili magnetni medij, ili je pohranjen kod priređivača, a što
je u skladu s pravilima pojedinih igara na koje je Ministarstvo financija
dalo suglasnost.

Članak 18.

Priređivači klasičnih igara na sreću mogu prodavati srećke i primati
uplate samo za one klasične igre na sreću za koje imaju koncesiju, odnosno
odobrenje.

Članak 19.

Pravila igre za priređivanje klasične igre na sreću obvezno moraju sadržavati
sljedeće:

1. naziv i sjedište priređivača,

2. naziv tijela priređivača koje je donijelo odluku o priređivanju igre,
datum i broj zaključka,

3. naziv, opis i vrijeme trajanja igre na sreću,

4. uvjete za sudjelovanje u igri,

5. mjesto na kojem se igra priređuje, odnosno područje na kojem se obavlja
prodaja srećki,

6. pojedinačnu cijenu srećke (kombinacije) i krajnji rok uplate za sudjelovanje
u igri,

7. količinu i novčanu vrijednost emisije srećaka,

8. visina fonda i vrste dobitaka,

9. opis srećke ili uplatnog listića,

10. način, postupak i nadzor izvlačenja, odnosno utvrđivanja dobitka,

11. način objavljivanja iznosa fonda dobitaka i rezultata igre,

12. način i rok isplate novčanih dobitaka odnosno ostvarivanja dobitaka
druge vrste,

13. način upoznavanja sudionika u igri s pravilima igre,

14. postupak u slučaju otkazivanja izvlačenja.

Članak 20.

Pravila klasične igre na sreću ne mogu se mijenjati nakon što je počela
prodaja srećaka igre na sreću određenog kola ili serije.

Članak 21.

Priređivač klasičnih igara na sreću obvezan je pravila igre na sreću
javno objaviti prije početka prodaje srećaka određenog kola, ili serije,
u dnevnom tisku, ili u tjednoj tiskovini priređivača te osobama zainteresiranim
za sudjelovanje u igri na prodajnim mjestima omogućiti upoznavanje s pravilima
igre.

*Izvlačenje dobitaka*

Članak 22.

(1) U klasičnim igrama na sreću u kojima se dobitne kombinacije utvrđuju
izvlačenjem, izvlačenje se mora obavljati pred povjerenstvom od najmanje
tri člana koje imenuje priređivač.

(2) Izvlačenje dobitaka mora biti javno uz nazočnost ovlaštenog službenika
Ministarstva financija i javnog bilježnika.

(3) Prije početka izvlačenja priređivač mora utvrditi broj prodanih
srećki, te neprodane srećke zapečatiti pred povjerenstvom i osobama iz
stavka 2. ovoga članka.

Članak 23.

(1) Ministarstvo financija može iz opravdanih razloga na zahtjev priređivača
odobriti promjenu mjesta izvlačenja dobitaka, ili dana izvlačenja, ali
najdulje za petnaest dana.

(2) Priređivač mora promjenu mjesta ili odgodu dana izvlačenja dobitka
objaviti na isti način na koji su objavljena pravila o priređivanju igre
na sreću.

(3) Ako se prema stavku 1. i 2. ovoga članka odgodi dan izvlačenja dobitaka
priređivač može nastaviti prodavati srećke do dana određenog za izvlačenje.

(4) Priređivač klasične igre na sreću može otkazati priređivanje igre
na sreću, kolo ili seriju pojedine igre, za koju je počeo prodavati srećke
samo uz suglasnost Ministarstva financija i pod uvjetom da vrati uplaćeni
novac od prodaje srećki.

Članak 24.

(1) O tijeku izvlačenja nazočni članovi povjerenstva, ovlašteni službenik
Ministarstva financija i javni bilježnik iz članka 22. ovoga Zakona vode
zapisnik kojega svi potpisuju, a koji mora sadržavati: mjesto i vrijeme,
način izvlačenja dobitaka, broj prodanih srećki, odnosno ukupnu uplatu
u tom kolu ili seriji, izvučene dobitne kombinacije te možebitne primjedbe
sudionika u igri.

(2) Zapisnik o tijeku izvlačenja priređivač dostavlja Ministarstvu financija
najkasnije u roku od sedam dana od dana objavljenog izvlačenja.

Članak 25.

Izvješće o rezultatima izvlačenja ili utvrđivanja dobitaka priređivač
mora javno objaviti najkasnije u roku od sedam dana od dana izvlačenja,
u dnevnom tisku i na prodajnim mjestima srećaka.

*Fond dobitaka i isplata*

Članak 26.

(1) Fond dobitaka u klasičnim igrama na sreću utvrđuju se od osnovice
koju kod svih oblika lutrija čini ukupna vrijednost emisije srećaka, a
kod tombole, lota, tota, binga, kena, i drugih igara ukupna vrijednost
uplata za sudjelovanje u igri.

(2) Iznos fonda dobitaka u pojedinoj igri na sreću iz stavka 1. ovoga
članka po pojedinom kolu, ili seriji igre na sreću mora biti objavljen
prije izvlačenja dobitaka.

(3) Fond dobitaka u pojedinoj igri na sreću, odnosno u pojedinom kolu
ili seriji igre na sreću mora iznositi najmanje 50% osnovice iz stavka
1. ovoga članka, i isplaćuje se u skladu s pravilima igre na sreću na koja
je suglasnost dalo Ministarstvo financija.

(4) Porez na dobitke od igara na sreću plaćaju fizičke osobe, koje ostvaruju
dobitke od igara na sreću, i to u visini od 10% utvrđene osnovice.

(5) Porez na dobitke od igara na sreću obračunava se i naplaćuje pri
svakoj isplati dobitka, a obračun i uplatu obavlja priređivač igara na
sreću.

(6) Osnovica za porez na dobitke od igara na sreću je novčani iznos
dobitka.

(7) Ako se dobici od igara na sreću sastoje od stvari i prava osnovica
poreza na dobitak je tržišna vrijednost stvari, ili prava u trenutku dobitka.

(8) Porez na dobitke od igara na sreću ne plaća se na dobitke vrijednosti
do 20.000,00 kuna.

Članak 27.

(1) Isplata novčanog dobitka, odnosno preuzimanje dobitaka druge vrste
u klasičnim igrama na sreću, obavlja se u roku određenom pravilima igre
na sreću, koji ne može biti dulji od 60 dana od dana objavljivanja izvješća
o rezultatu igre na sreću.

(2) Nakon isteka roka iz stavka 1. ovoga članka povjerenstvo utvrđuje
koji dobici u tom kolu ili seriji nisu bili isplaćeni, odnosno preuzeti
i koja je njihova vrijednost i o tome sačinjavaju zapisnik.

(3) Ako dobitnik u klasičnim igrama na sreću ne zatraži od priređivača
isplatu novčanog dobitka u roku od 60 dana od dana objavljivanja izvješća
o rezultatima pojedine igre (kola, serije i sl.) iznos toga novčanog dobitka
prenosi se u sljedeće kolo, seriju ili se koristi za dobitke u drugim igrama.

(4) Zapisnik iz stavka 2. ovoga članka priređivač dostavlja Ministarstvu
financija najkasnije u roku od sedam dana nakon isteka roka za isplatu,
odnosno izdavanje dobitaka.

*Prigodno jednokratno priređivanje klasičnih igara*

Članak 28.

Neprofitne pravne osobe osnovane na temelju posebnih propisa, koje imaju
sjedište na teritoriju Republike Hrvatske, mogu obavljati klasične igre
na sreću iz članka 29. ovoga Zakona, radi prikupljanja sredstava za obavljanje
svoje djelatnosti.

Članak 29.

(1) Priređivač iz članka 28. ovoga Zakona može samostalno prirediti,
prigodno, jednokratno, samo jedanput godišnje u jednom ždrijebanju jednu
od sljedećih klasičnih igara na sreću: tombolu, jednostavnu lutriju, te
razna šaljiva izvlačenja, odnosno društvene igre.

(2) Ukoliko priređivač iz članka 28. ovoga Zakona želi jedanput godišnje
organizirati robno novčanu lutriju, ili bingo mora o tom poslu utvrditi
ugovor s "Hrvatskom lutrijom" d. o. o.

(3) Igre iz stavka 1. i 2. ovoga članka mogu se priređivači isključivo
na temelju posebnog odobrenja dobivenog od Ministarstva financija uz uvjet
da se srećke za te igre mogu prodavati najdulje trideset dana.

Članak 30.

Priređivač iz članka 28. ovoga Zakona koji organizira športska natjecanja
smije u prostorima stadiona, ili dvorane, u kojima se natjecanja održavaju,
prigodno jednom godišnje prirediti klađenja u svezi s tim natjecanjima.

Članak 31.

(1) Zahtjevu za izdavanje odobrenja priređivač iz članka 28. ovoga Zakona
mora priložiti izvadak iz općeg akta iz kojeg je vidljiva djelatnost priređivača,
odluku nadležnog tijela priređivača o priređivanju igre na sreću s navođenjem
odgovorne osobe, pravila klasične igre na sreću i financijski izračun,
iz kojeg je vidljiv najmanji broj srećaka koje se trebaju prodati da bi
se osigurala isplata dobitaka i plaćanje proračunskih prihoda.

(2) Nakon obavljene prodaje srećaka, a radi osiguranja isplate dobitaka
i plaćanja proračunskih prihoda iz članka 33. stavka 1. ovoga Zakona, priređivač
mora položiti u banci sa sjedištem u Republici Hrvatskoj, iznos koji određuje
na temelju financijskog izračuna iz stavka 1. ovoga članka i s kojim može
raspolagati samo po posebnom odobrenju Ministarstva financija.

Članak 32.

Prilikom odlučivanja o zahtjevu za prigodno, jednokratno priređivanje
jedne od klasičnih igara na sreću iz članka 29. stavka 1. ovoga Zakona,
Ministarstvo financija osobito uzima u obzir:

1. svrhu radi koje se igra priređuje,

2. ukupnu vrijednost izdanih srećaka,

3. ukupnu vrijednost dobitaka,

4. cijenu pojedinačne srećke,

5. sredstva kojim priređivač osigurava isplatu dobitaka i

6. usklađenost pravila igre s odredbama ovoga Zakona.

Članak 33.

(1) Od prihoda ostvarenog prodajom srećaka, priređivač mora platiti
u korist državnog proračuna naknadu u iznosu od 5% od osnovice za obračun
koju čini zbroj ukupnih uplata za sudjelovanje u pojedinoj jednokratno-prigodno
organiziranoj klasičnoj igri.

(2) Obveza plaćanja naknade iz stavka 1. ovoga članka dospijeva u roku
od sedam dana od dana obavljenog izvlačenja dobitaka o čemu se u istom
roku mora Ministarstvu financija dostaviti izvješće o konačnom obračunu
s dokaznicama o uplati.

IV. POSEBNE IGRE NA SREĆU

*Klađenja*

Članak 34.

(1) Raznovrsna klađenja mogu organizirati, u za to posebno uređenim
prostorijama, trgovačka društva registrirana za obavljanje djelatnosti
kladionica i priređivači klasičnih igara na sreću u svako vrijeme na temelju
odobrenja Ministarstva financija.

(2) Priređivači klađenja iz stavka 1. ovoga članka dužni su plaćati
mjesečnu naknadu u iznosu od 20% osnovice koja jest razlika između ukupnog
iznosa uplate i ukupnog iznosa isplate dobitaka, a plaća se u korist državnog
proračuna zaključno petoga radnog dana tekućeg mjeseca za prethodni mjesec.

Članak 35.

(1) Opis klađenja i uvjete za sudjelovanje u klađenju priređivač je
dužan propisati pravilima klađenja u skladu s odredbama članka 16. i 19.
ovoga Zakona.

(2) Trgovačko društvo kojemu se daje odobrenje za priređivanje klađenja
mora raspolagati temeljnim kapitalom najmanje u vrijednosti od 700.000,00
kuna.

(3) Radi osiguranja isplata dobitaka igračima i podmirenje obveza priređivač
mora neprekidno, u razdoblju za koje je odobrenje dano, u banci sa sjedištem
u Republici Hrvatskoj imati jamstveni ulog u iznosu od najmanje 40% vrijednosti
temeljnog kapitala iz stavka 2. ovoga članka. Jamstveni polog može se osigurati
i jamstvom banke.

(4) Porez na dobitke iz klađenja obračunava se i plaća sukladno odredbama
članka 26. ovoga Zakona.

*Igračnice*

Članak 36.

(1) Posebne igre na sreću koje se priređuju na stolovima za igru s kuglicama,
kockama ili kartama, mogu se priređivati samo u igračnicama.

(2) Za uključivanje novih igara u posebne igre na sreću koje se priređuju
u igračnici odobrenje daje Ministarstvu financija.

*Koncesije za posebne igre u igračnicama*

Članak 37.

(1) Posebne igre na sreću koje se priređuju u igračnici mogu na temelju
koncesije priređivati "Hrvatska lutrija" d.o.o. i trgovačka društva
sa sjedištem u Republici Hrvatskoj koja su registrirana za obavljanje djelatnosti
igračnica i kladionica.

(2) Koncesionari mogu posebne igre na sreću iz stavka 1. ovoga članka
trajno, ili povremeno priređivati na području Republike Hrvatske u onom
broju igračnica koji, na prijedlog Ministarstva financija, svojom odlukom
odredi Vlada Republike Hrvatske.

(3) Jednom koncesionaru iz stavka 1. ovoga članka može se dati jedna
koncesija za trajno i jedna koncesija za povremeno priređivanje posebnih
igara na sreću u igračnicama.

(4) U smislu ovoga Zakona povremeno priređivanje posebnih igara na sreću
u igračnicama smatra se priređivanje posebnih igara na sreću neprekidno
tijekom četiri mjeseca u jednoj kalendarskoj godini.

(5) Koncesija za povremeno priređivanje posebnih igara na sreću u igračnicama
može se dati samo koncesionaru koji ima koncesiju za trajno priređivanje
posebnih igara na sreću u igračnicama.

(6) Trgovačko društvo kojem je dana koncesija za priređivanje igara
na sreću u igračnici ne može imati dioničare koji raspolažu pojedinačno
više od 25% vrijednosti temeljnog kapitala društva. Ovo se ne odnosi na
trgovačko društvo u vlasništvu države registrirano za obavljanje djelatnosti
igračnica i kladionica.

(7) Nastupe li okolnosti koje daju zaključiti da ne postoji pouzdanost
tražena stavkom 6. ovoga članka, ministar za financije može prekinuti ili
odgoditi vršenje prava glasa u svezi s dionicama koje drže dioničari.

(8) Koncesionar mora svake godine po usvajanju zaključnog računa ministru
financija javiti identitet osoba koje sudjeluju u temeljnoj glavnici društva.

Članak 38.

(1) Trgovačko društvo kojem se daje koncesija mora za vrijeme trajanja
koncesije raspolagati temeljnim kapitalom u vrijednosti od najmanje 4.000.000,00
kuna.

(2) Radi osiguranja isplata dobitaka igračima i podmirenje obveza koncesionar
mora neprekidno, u razdoblju za koje je koncesija dana, u banci sa sjedištem
u Republici Hrvatskoj imati jamstveni ulog u iznosu od najmanje 30% vrijednosti
temeljnog kapitala iz stavka 1. ovoga članka. Jamstveni polog može se osigurati
i jamstvom banke.

(3) Priređivač igara na sreću u igračnici, na temelju pologa iz stavka
2. ovoga članka mora dnevno imati osiguran riziko polog pohranjen u blagajni
igračnice u iznosu najmanje 300.000,00 kuna i 150.000,00 DEM za isplatu
dobitka igračima.

Članak 39.

(1) Koncesija za priređivanje posebnih igara na sreću u igračnici daje
se na vrijeme od najviše 10 godina, a može se nakon isteka tog vremena
produljavati na vrijeme od po pet godina.

(2) Zahtjev za produljenje koncesije koncesionar podnosi Ministarstvu
financija šest mjeseci prije isteka roka iz stavka 1. ovoga članka.

Članak 40.

Koncesije za priređivanje posebnih igara na sreću u igračnicama ne mogu
se prenositi na druge pravne osobe.

Članak 41.

(1) Uz prijavu na natječaj za davanje koncesije za priređivanje posebnih
igara na sreću obvezno se prilažu:

1. podaci o nazivu tvrtke i sjedištu društva,

2. izvadak o djelatnosti društva upisane u sudski registar,

3. statut društva,

4. poslovni plan društva za razdoblje od najmanje tri godine,

5. podrobni podaci o dioničarima, njihovim međusobnim povezanostima
s obzirom na upravljanje i kapital,

6. dokazi o vlasništvu, ili pravu korištenja te veličini prostora u
kojem će se priređivati igre na sreću kao i tlocrt istog,

7. pravila za svaku vrstu igre koja će se priređivati, uvjeti za sudjelovanje
u igri, visina uloga u igri, cijena žetona, ili kreditnog poena u igri
na automatima, s opisom načina evidentiranja u total registru automata
te krajnji rok naplate za sudjelovanje u igri,

8. podaci o osobama koje će izravno voditi poslove te dokazi o njihovom
stručnom obrazovanju i osposobljenosti,

9. pravilnik o provođenju unutarnjeg nadzora,

10. dokazi o osiguranom temeljnom kapitalu,

11. navođenja vrste i opsega igara,

12. organizacijski akti za rad (pravilnici, odluke, upute),

13. podaci o vrsti, broju naprava za igre i igraćih pomagala s podrobnim
podacima za njihovu identifikaciju.

(2) Dokaze iz točke 6. stavka 1. ovoga članka priređivač kojemu je dana
koncesija ili odobrenje, mora pružiti najdulje u roku od šest mjeseci od
davanja koncesije.

Članak 42.

Prije podnošenja prijave za davanje koncesije podnositelj mora dobiti
suglasnost jedinice lokalne samouprave o mogućem obavljanju registrirane
djelatnosti na njezinom području, koju prilaže prijavi na natječaj za davanje
koncesije.

Članak 43.

(1) Ugovor o koncesiji obvezno sadrži odredbe o:

1. tvrtki i sjedištu društva,

2. podatke o mjestu i adresi poslovnog prostora u kojem se priređuju
posebne igre na sreću,

3. vrsti i opsegu posebnih igara na sreću koje se smiju priređivati,

4. datumu početka priređivanja posebnih igara na sreću,

5. trajanju koncesije ili odobrenja,

6. visini naknada,

7. izvođenju nadzora i

8. pravima i obvezama ugovornih strana.

(2) Ugovor o koncesiji sklapa se najkasnije u roku od 45 dana od dana
donošenja odluke o davanju koncesije.

(3) Društvo može priređivati samo onu vrstu posebnih igara na sreću
i u opsegu kakav je utvđen u ugovoru o koncesiji.

(4) Ako se u igračnici priređuju igre na sreću na automatima za igre
na sreću za njihov rad nije potrebno posebno odobrenje.

Članak 44.

Koncesionar može otkazati ugovor o koncesiji, otkazni rok ne može biti
kraći od šest mjeseci.

*Oduzimanje koncesije*

Članak 45.

(1) Vlada Republike Hrvatske, na prijedlog ministra financija, može
donijeti odluku o oduzimanju koncesije za priređivanje posebnih igara na
sreću ako se utvrdi:

1. da je koncesija dana na temelju neistinitih podataka,

2. da koncesionar nije počeo radom u utvrđenom roku, utvrđenom kao početak
poslovanja,

3. da je koncesionar prekinuo rad protivno odredbama ovoga Zakona,

4. da koncesionar više ne ispunjava propisane tehničke uvjete,

5. da koncesionar krši pravila posebnih igara na sreću,

6. da koncesionar ne podmiruje svoje obveze utvrđene ovim Zakonom u
propisanim rokovima,

7. da koncesionar ne dopušta ili na drugi način onemogućuje provedbu
nadzora propisanog ovim Zakonom,

8. da lažno prikazuje ostvareni promet,

9. da posuđuje novac igračima.

(2) Donošenjem odluke iz stavka 1. ovoga članka ugovor o koncesiji smatra
se raskinutim.

*Naknade*

Članak 46.

(1) Za koncesiju za priređivanje posebnih igara na sreću u igračnicama
koncesionar plaća naknadu.

(2) Istovjetnu naknadu plaća i trgovačko društvo u vlasništvu drževe,
kao jedinog vlasnika, registrirano za obavljanje djelatnosti - igračnica.

(3) Naknada na igračnicu obračunava se od godišnjeg bruto prihoda igara
na sreću svakog dijela igračnice posebno, odnosno prema godišnjem bruto
prihodima igara od francuskog ruleta, baccarata i baccarat chemin de fera,
te godišnji bruto prihoda iz ostalih igara na sreću kojima se bavi igračnica.
Godišnji bruto prihod igara na sreću su oni igrači ulozi koji priteknu
u kalendarskoj godini dijelu igračnice po pojedinoj vrsti igre, umanjeni
za isplaćene dobitke igračima u pojedinoj vrsti igara, te vrijednošću promidžbenih
žetona, koji se ne mogu otkupiti novcem, a izdaje ih igračnica samo uz
dozvolu ministra financija /osnovica za obračun naknade/.

(4) U osnovicu naknade ne ulazi vrijednost ulaznica.

(5) Naknada za priređivanje posebnih igara u igračnicama iznosi:

1. Od godišnjih bruto prihoda igara iz francuskog ruleta, baccarata
i bacarat chemim de fera:

za prvih 250.000,00 kuna ....................................................35%

za daljnjih 250.000,00 kuna .................................................40%

za daljnjih250.000,00 kuna ..................................................45%

za daljnjih250.000,00 kuna ..................................................50%

za daljnjih500.000,00 kuna ..................................................55%

za daljnjih750.000,00 kuna ..................................................60%

za daljnjih1.000.000,00 kuna ...............................................65%

za daljnjih1.500.000,00 kuna...............................................
70%

za sve daljnje iznose .............................................................80%

(6) Od godišnjih bruto prihoda iz ostalih igara na sreću kojima se bavi
igračnica naknada iznosi 48%.

(7) Predujam naknade za priređivanje posebnih igara na sreću u igračnici
dospjeva petog dana kalendarskog mjeseca za prethodni mjesec, a utvrđuje
se prema stavku 5. ovoga članka.

(8) U istom roku koncesionar mora Poreznoj upravi podnijeti za igračnicu
raščlanjen obračun po vrsti igara, za iznos iz kojih proizlazi naknada.
Ovaj obračun vrijedi kao izjava o naknadi.

(9) Igračnica je dužna plaćati i naknadu za evidenciju od 0,5% na ukupan
ulaz vrijednosti svih uplata, po vrstama igara na sreću koje priređuje.

(10) Naknada za evidenciju iskazuje se svaki radni dan, a plaća se zadnjeg
radnog dana tekućeg tjedna za protekli tjedan.

(11) Naknada za priređivanje igara na sreću u igračnici i naknada za
evidenciju prihod su državnog proračuna.

(12) Ministarstvo financija je ovlašteno bez štete po ovlasti nadgledati
rad igračnice.

Članak 47.

(1) Koncesionar mora u svojim evidencijama voditi podatke o dnevnim
osnovicama naknade i prometa po svakom pojedinom stolu za igre na sreću
i automatu na osnovi koje obračunava i plaća naknadu. Podatke iz evidencije
s konačnim mjesečnim obračunom i kopiju dokaza o uplati naknade dostavlja
Ministarstvu financija do petnaestog dana u tekućem mjesecu za protekli
mjesec.

(2) Koncesionar mora polugodišnje dostavljati Ministarstvu financija
prikaz svih troškova i izvješće o izvršenim ulaganjima.

(3) Koncesionar mora tromjesečno izvješćivati Ministarstvo financija
o svim, u tom razdoblju datim, primljenim ili vraćenim kratkoročnim kreditima
i kreditima za kapitalna ulagaja (skupni prikaz).

(4) U izvješću iz stavka 3. ovoga članka koncesionar mora navesti primatelja
kredita, odnosno davatelja kredita, te iznose, kamatnu stopu i druge kreditne
uvjete, jamstva i druga preuzimanja u obveze.

(5) Obrazac izvješća te načini i oblik dostavljanja podataka prema odredbama
ovoga članka propisuje ministar financija.

*Tehnički uvjeti*

Članak 48.

(1) Igračnica mora biti uređena tako da prostori za igru, kao i prostori
za goste i osoblje igračnice vezani za igru budu prostorna cjelina ukupne
površine najmanje od 400 m2. Igračnica ne može imati manje od 7 stolova
za igre s kuglicama, kockama ili kartama.

(2) Igračnica se može organizirati u zasebnim građevinskim objektima
posebno uređenim za tu djelatnost, ili u ugostiteljskim objektima u kojima
se pružaju usluge smještaja, kategorije s oznakom pet ili četiri zvijezdice,
odnosno koji nose oznaku "L" ili "A" (vrste: hotel
ili aparthotel).

(3) Ostale prostorne i tehničke uvjete, koje igračnica mora ispunjavati
propisati će ministar financija posebnim Pravilnikom u suradnji sa Ministarstvom
unutarnjih poslova.

Članak 49.

(1) U igračnici mora biti blagajna, mjenjačnica te odvojen i zaštićen
prostor za čuvanje novca i drugih vrijednosti.

(2) Igračnica mora imati izdvojen prostor za pružanje ugostiteljskih
usluga u kojem se uslužuju pića i napici (caffe bar i sl.), a može imati
i ugostiteljski objekt u kojem pripremaju i uslužuju jela (restoran i sl.).

Članak 50.

(1) Koncesionar mora osigurati neprekidni audio-video nadzor sa kontinuiranim
snimanjem nad svim igračim stolovima, kao i nadzor ulaska - izlaska osoba
u igračnicu te tjelesnu zaštitu igračima i posjetiteljima sukladno odredbama
Zakona o zaštiti osoba i imovine.

(2) Koncesionar mora voditi nadzor nad igračima i posjetiteljima tako
da se igra odvija u skladu s odredbama ovoga Zakona.

(3) Podaci iz evidencije, iz stavka 1. ovoga članka poslovna su tajna
te ih koncesionar smije priopćavati drugim osobama samo u skladu s posebnim
zakonom.

Članak 51.

Uvjete za ulaz u prostorije određuje koncesionar, pri čemu pojedinim
osobama ili skupinama može zabraniti ulaz, a da ne mora navesti razloge
za takvu odluku. Igračima koji u tijeku igre na sreću prekrše pravila igre,
koncesionar može zabraniti daljnje sudjelovanje u igrama.

*Pravila igre za posebne igre na sreću*

Članak 52.

(1) Za svaku vrstu posebnih igara na sreću donose se pravila koja moraju
odgovarati uobičajenim dobrim poslovnim običajima.

(2) Pravila posebnih igara na sreću za svaku vrstu igre donosi koncesionar,
a primjenjuju se po odobrenju Ministarstva financija.

(3) Pravila posebnih igara na sreću moraju biti sasavljena na hrvatskom
jeziku i latiničnim pismom, prevedena na najmanje dva svjetska jezika te
igračima uvijek moraju biti dostupna.

(4) U tijeku trajanja igre na sreću koju su igrači započeli po uplati
iznosa za sudjelovanje u jednoj igri na sreću, pravila igre ne mogu se
mijenjati te se do svršetka iste igre odvija po istim pravilima.

Članak 53.

(1) Posjet igračnici dopušten je samo punoljetnim osobama, koje su dovoljno
dokazale svoj identitet. Osobe u uniformi imaju pristup samo pri vršenju
svoje službe ili uz suglasnost uprave igračnice.

(2) Javi li se utemeljena spoznaja da nekom državljaninu Republike Hrvatske
njegove imovinske, ili prihodovne prilike ne dopuštaju, ili dopuštaju samo
u ograničenoj izmjeri sudjelovanje u igri, tada može uprava igračnice istome
posjet igračnici trajno, ili na određeno vrijeme zabraniti, ili ograničiti
broj posjeta.

(3) Posjetiteljima igračnice nije dopušteno donošenje tehničkih pomagala,
koja su prikladna da pribave njima ili drugima prednost u igri.

(4) Javi li se utemeljena spoznaja, da je neka osoba ponijela tehnička
pomagala u smislu stavka 3. ovoga članka, tada treba uprava igračnice istu
isključiti iz posjeta igračnici.

*Posebne odredbe za zaposlenike u igračnici*

Članak 54.

(1) Zaposlenici koncesionara moraju biti državljani Republike Hrvatske.

(2) Zaposlenicima koncesionara, odnosno priređivača igara na sreću u
igračnici zabranjeno je sticati dionice trgovačkog društva koje je dobilo
koncesiju, odnosno priređuje igre na sreću.

(3) Zaposlenici u igračnici koji su u izravnom odnosu prema izvođenju
igara ne smiju biti igrači u igračnici u kojoj su zaposleni.

(4) Zaposlenici moraju kao poslovnu tajnu čuvati podatke o igračima
do kojih su došli prilikom obavljanja svoga posla.

(5) Zaposlenici u igračnici ne smiju od igrača primati napojnice, poklone,
ili uživati druge pogodnosti za sebe, ili drugog, niti novčano pomagati
igrače.

(6) Zaposlenicima u igračnici ne smiju se dati provizije, tantijemi
i slično u bilo kojem obliku. Koncesionar može ipak svojim zaposlenicima
dati doprinose u spremnike (cagnotte) iz prihoda onih igara na sreću, koje
se osim francuskog ruleta, baccarata i baccarat chemin de fera igraju u
igračnicama.

(7) Zaposlenicima u igračnicima zabranjeno je nadalje uzimati od igrača
usluge bilo koje vrste. Ipak je dopušteno da igrači ostave doprinose koji
su određeni za cjelokupnost posloprimatelja koncesionara, u spremnicima
predviđenim u igraćim dvoranama za tu svrhu (cagnotte).

(8) Podjelu cagnotte između zaposlenika koncesionara treba regulirati
kolektivnim ugovorom. Od podjele cagnotte izuzeti su članovi predsjedništva,
vodeći namještenici s posebnim ugovorima, te posloprimatelji sporednih
pogona.

V. POSEBNE IGRE NA SREĆU U AUTOMAT KLUBOVIMA

Članak 55.

(1) Posebne igre na sreću u automat klubovima mogu se priređivati samo
na automatima za igre na sreću, s mogućnosti višestrukog uloga i dobitka
(multiplayerima).

(2) Posebne igre u automat klubovima mogu priređivati "Hrvatska
lutrija" d.o.o. i druga trgovačka društva sa sjedištem u Republici
Hrvatskoj registrirana za obavljanje djelatnosti igračnica i kladionica,
a na temelju odobrenja.

(3) Odobrenje iz stavka 2. ovoga članka za "Hrvatsku lutriju"
d.o.o. daje Vlada Republike Hrvatske, a za druga trgovačka društva Ministarstvo
financija.

(4) Ukupan broj automat klubova koji mogu djelovati na području Republike
Hrvatske posebnim aktom određuje Ministarstvo financija.

Članak 56.

(1) Postupak za davanje odobrenja iz članka 55. stavka 2. ovoga Zakona
provodi Ministarstvo financija na temelju javnog natječaja kojega raspisuje
i objavljuje u dnevnom tisku.

(2) Uz prijavu na natječaj prilažu se dokazi propisani člankom 41. ovoga
Zakona.

(3) Jedno trgovačko društvo može imati najviše tri automat kluba. Broj
automat klubova za "Hrvatsku lutriju" d.o.o. određuje Vlada Republike
Hrvatske na prijedlog Ministarstva financija.

(4) Trgovačko društvo kojemu se daje odobrenje za priređivanje posebnih
igara na sreću u automat klubu mora raspolagati temeljnim kapitalom i dugotrajnom
imovinom najmanje u vrijednosti od 600.000,00 kuna.

(5) Radi osiguranja isplata dobitaka igračima i podmirenja obveza priređivač
posebnih igara na sreću u automat klubu za svaki automat klub mora neprekidno
u razdoblju za koje je odobrenje dano u banci sa sjedištem u Republici
Hrvatskoj imati jamstveni polog u iznosu od najmanje 20% vrijednosti utvrđene
u stavku 4. ovoga članka. Jamstveni polog može se osigurati i jamstvom
banke.

Članak 57.

(1) Odobrenje za priređivanje igara na sreću u automat klubu daje se
na 5 (pet) godina, te se nakon isteka tog roka može biti produljavano za
daljnih pet godina.

(2) Tri mjeseca prije isteka roka iz stavka 1. ovoga članka pravna osoba
može Ministarstvu financija dostaviti zahtjev za produljenje odobrenja.

Članak 58.

Odobrenje za priređivanje posebnih igara u automat klubu ne može se
prenositi na druge pravne osobe.

Članak 59.

(1) Prava, obveze, odnosi i odgovornosti koje su propisane odredbama
članka 41., 43., 45., 53. i 54. ovoga Zakona u svezi s priređivanjem posebnih
igara u igračnici na odgovarajuči način primjenjuju se na trgovačka društva
koja obavljaju djelatnost priređivanja posebnih igara na sreću u automat
klubovima.

(2) Odobrenje za priređivanje posebnih igara na sreću u automat klubovima
trgovačko društvo može otkazati, a otkazni rok jest šest mjeseci.

*Naknada*

Članak 60.

(1) Za svako dano odobrenje za priređivanje posebnih igara na sreću
u automat klubu trgovačko društvo mora odjednom platiti naknadu, koja za
petogodišnje razdoblje iznosi 140.000,00 kuna po automat klubu sa sjedištem
u sjedištu županije, odnosno Gradu Zagrebu, odnosno 100.000,00 kuna po
automat klubu sa sjedištem izvan sjedišta županije. Automat klub može započeti
radom, tek po uplati ove naknade u državni proračun.

(2) Trgovačko društvo koje ima odobrenje za priređivanje posebnih igara
na automat klubu plaća:

1. naknadu za evidenciju uplata u visini od 0,5% iznosa bruto uplate
u automat klubu,

2. naknadu za priređivanje igara koje se organizira u automat klubu:

a) sa sjedištem u sjedištu županije i Gradu Zagrebu:

- za početni broj automata ..........................................60.000,00
kuna,

- za daljnjih deset automata po
svakom automatu .........................................................3.600,00
kuna,

- za svaki daljnji automat ..............................................4.000,00
kuna.

b) sa sjedištem izvan sjedišta županije:

- za početni broj automata .........................................30.000,00
kuna,

- za daljnjih deset automata po
svakom automatu ........................................................3.500,00
kuna,

- za svaki daljnji automat .............................................3.700,00
kuna.

(3) Naknada iz točke 2. stavka 2. ovoga članka plaća se mjesečno najkasnije
petoga radnog dana u tekućem mjesecu za protekli mjesec.

(4) Iznos bruto uplata kao osnovica za izračun iznosa naknade za evidenciju
uplata utvrđuje se po svakom automatu za svaki radni dan, a plaća se zadnjega
radnog dana tekućeg tjedna za protekli tjedan.

(5) Mjesečna naknada iz točke 2. stavka 2. ovoga članka ne plaća se
za vrijeme privremenog prekida rada automat kluba. Privremeni prekid smatra
se prekid rada od najviše 40 dana tijekom godine, koji je prijavljen Ministarstvu
financija najkasnije sedam dana prije prekida.

(6) Privremenim prekidom ne smatra se prekid rada radi tekućeg održavanja
automata ni prekid do kojega je došlo uslijed više sile ili elemenetarne
nepogode.

(7) U slučaju prekida rada osim u slučaju iz stavka 5. i 6. ovoga članka,
plaća se mjesečna naknada, a ako traje dulje od 30 dana, odobrenje za priređivanje
posebnih igara na sreću u automat klubu prestaje važiti.

(8) Podatke iz evidencije s konačnim mjesečnim obračunom i kopiju dokaza
o uplati evidencijske i mjesečne naknade trgovačka društva dužna su dostaviti
Ministarstvu financija najkasnije do petnaestog u tekućem mjesecu za protekli
mjesec.

*Tehnički uvjeti*

Članak 61.

(1) Djelatnost priređivanja posebnih igara na sreću u automat klubovima
može se obavljati samo u posebno uređenim prostorijama igračnica ili automat
klubova od najmanje 50 m2 za 10 automata, odnosno od najmanje 80 m2 za
20 automata.

(2) Iznimno od odredbe stavka 1. ovoga članka djelatnost priređivanja
posebnih igara na sreću u automat klubovima može se obavljati u ugostiteljskim
objektima kategorije označene s pet, četiri i tri zvjezdice, odnosno koji
imaju oznaku "L", "A" i "B" kategorije (vrste:
hotel, motel, hotelsko naselje, aparthotel i apartmansko naselje) i na
putničkim brodovima.

(3) Automat klub mora imati blagajnu i odvojen zaštićen prostor za čuvanje
novca i drugih vrijednosti, a može imati i ugostiteljski dio u kojem se
uslužuju pića i napici (caffe bar i sl.), ili ugostiteljski dio u kojem
se pripremaju i uslužuju jela (restoran i sl.)

(4) Postavljanje automata i drugih naprava za organiziranje igara na
sreću protivno odredbama stavka 1., 2. i 3. ovoga članka zabranjeno je.

Članak 62.

U automat klubu sa sjedištem u sjedištu županije, odnosno Grada Zagreba,
mora biti postavljeno najmanje 20 automata za igre na sreću, a u automat
klubu sa sjedištem izvan sjedišta županije, a na brodovima najmanje 10
automata za igre na sreću.

VI. UVJETI I NAČIN STAVLJANJA U UPORABU AUTOMATA I STOLOVA ZA
IGRE NA SREĆU

Članak 63.

(1) Automati i stolovi za igre na sreću prilikom stavljanja u uporabu
u igračnicu ili automat klub, moraju biti tehnički ispravni.

(2) U uporabu ne mogu biti stavljeni automati za igre na sreću protekom
godine dana od dana njihove proizvodnje, a u uporabi mogu biti najviše
pet godina od dana njihove proizvodnje.

(3) Automati za igre na sreću ne mogu biti u uporabi ako im brojačnici,
odnosno programske ploče, nisu plombirane.

(4) Automati za igre na sreću koji se stavljaju u uporabu moraju imati
elektronske brojčanike kao automatske infromacijske baze podataka (total
registre) za upis i osiguranje podataka o sveukupnom radu automata kao
i ugrađen kontrolni mehanički uređaj koji bilježi promet automata.

(5) Uvjete i način na koji će se bilježiti i snimati promet propisat
će ministar financija.

Članak 64.

(1) Prije stavljanaj automata za igre na sreću u uporabu obavlja se
tehnički pregled, o čemu se daje uvjerenje.

(2) Glede automata koji se prvi put stavljaju u uporabu pravna osoba
koja ih stavlja u uporabu obvezna je ovlaštenoj osobi za tehnički pregled
dati na uvid uvjerenje i jamstvo proizvođača automata.

(3) Pravna osoba ovlaštena za tehnički pregled ne smije obaviti tehnički
pregled automata ako joj se ne stave na uvid isprave navedene u stavku
2. ovoga članka.

(4) Tehnički pregled automata za igre na sreću mogu obavljati pravne
osobe koje ne obavljaju djelatnost priređivanja igara na sreću i iznajmljivanje
automata i to na temelju posebne ovlasti koju daje Ministarstvo financija.

(5) Uvjerenje o ispravnosti automata za igre na sreću važi jednu godinu
i mora se obnoviti prije isteka toga roka.

(6) Plombiranje programskih ploča automata za igre na sreću, zapis početih,
završnih i podataka o sveukupnom radu automata iz kontrolnog uređaja, odnosno
total registra automata za igre na sreću za potrebe nadzora rada priređivača,
zapise u slučaju zamjene programske ploče automata popravaka, privremenog
ili trajnog prestanka priređivanja igara na sreću kao i kod promjene lokacija
i u drugim slučajevima, obavljaju ovlašteni službenici Ministarstva financija.

Članak 65.

(1) U uporabi mogu biti automati i stolovi za igre na sreću, samo ako
je na njima na vidnom mjestu istaknuta posebna naljepnica za označavanje
i registraciju s podacima o vrsti naprave, lokaciji, važećem roku i serijskom
broju naljepnice, te o priređivaču igara.

(2) Priređivači igara preuzet će kod ovlaštenih tijela Ministarstva
financija posebne naljepnice za registraciju nakon dostavljenih dokaza
o plaćenim obvezama početnog iznosa petogodišnje naknade iz članka 60.
stavka 1. ovoga Zakona.

(3) Evidencije o izdanim posebnim naljepnicama za registraciju vodi
Ministarsvo financija.

Članak 66.

Priređivač igre mora svaki stol ili automat za igre na sreću prije stavljanja
u uporabu, ili povlačenja iz uporabe, kao i premještaja prijaviti Ministarstvu
financija sedam dana prije dana kada to namjerava učiniti.

Članak 67.

Automat za igre na sreću mora biti tako konstruiran, odnosno podešen,
da na ukupan broj programiranih kombinacija isplaćuje igračima najmanje
70% od vrijednosti uplata za sudjelovanje u igrama na sreću u tromjesečnom
razdoblju, uz bilježenje ulaza i izlaza putem mehaničkih brojčanika.

Članak 68.

(1) Priređivači igara na sreću , njihovi članovi, partneri, zaposleni
kao i druge osobe koje rade za priređivača, obvezni su čuvati tajnu o igračima
i njihovom sudjelovanju u igri.

(2) Ako službenici nadležnih tijela državne uprave u obavljanju svojih
poslova saznaju za činjenice koje podliježu tajnosti iz stavka 1. ovoga
članka, obvezni su ih čuvati kao službenu tajnu.

(3) Na obveze čuvanja tajne iz stavka 1. i 2. ovoga članka primjenjuju
se odredbe posebnog zakona osim ako igrač dade pisanu suglasnost za objavljivanje.

VII. PRISILNA NAPLATA I NAKNADA ZA PLOMBIRANJE

*Prisilna naplata*

Članak 69.

Ako priređivači igara na sreću dospjele iznose naknada za priređivanje
igara na sreću ne plate, ili ne plate u propisanom roku naplata će se izvršiti
prisilno na osnovi rješenja o određivanju prisilne naplate koje donosi
Porezna uprava Ministarstva financija i to iz sredstava jamstvenog pologa.
U postupku prisilne naplate na odgovarajući se način primjenjuju odredbe
o prisilnoj naplati Zakona o porezu na dohodak.

*Naknada za plombiranje*

Članak 70.

Za plombiranje propisano odredbom članka 64. stavka 6. ovoga Zakona
plaća se naknada u korist državnog proračuna u iznosu od 250,00 kuna po
svakom plombiranju programske ploče automata za igre na sreću, i to prije
podnošenja zahtjeva za plombiranje.

VIII. INOZEMNE IGRE NA SREĆU

Članak 71.

(1) Zabranjeno je:

1. sudjelovanje u inozemnim igrama na sreću ako se potrebni ulozi plaćaju
na području Republike Hrvatske,

2. prikupljanje uloga u Republici Hrvatskoj za sudjelovanje u igrama
na sreću koje se priređuju u inozemstvu,

3. prodaja, držanje, poslovno ustupanje, izdavanje, priređivanje, oglašavanje
i bilo koja promidžba inozemnih srećaka i karata za igre na sreću na području
Republike Hrvatske.

(2) Iznimno se dopušta državljanima drugih država koji se privremeno
zadržavaju u Republici Hrvatskoj, držanje srećaka i karata inozemnih igara
na sreću radi osobnog sudjelovanja u igri.

IX. NADZOR

Članak 72.

(1) Nadzor na provedbom odredbi ovoga Zakona obavljaju ovlašteni službenici
Ministarstva financija.

(2) Pravna osoba koja priređuje igre na sreću u igračnicama obvezna
je omogućiti nadzor cjelokupnog materijalno-financijskog poslovanja svakodnevno.

(3) Ovlašteni službenici iz stavka 1. ovoga članka imaju pravo u obavljanju
nadzora pregledati poslovne prostorije i sve postupke koji su izravno ili
neizravno povezani s priređivanjem igara na sreću, naprave i pomagala za
priređivanje igara na sreću, naprave za nadzor nad izvođenjem igara na
sreću, audio i video naprave i pomagala, poslovne knjige, izvještaje, evidencije
i druge dokumente ili podatke koji omogućuju utvrđivanje stanja.

(4) Ovlašteni službenici iz stavka 1. ovoga članka mogu biti nazočni
potpisivanju otvaranja, obračunavanja i zatvaranja stolova i automata za
igre na sreću u igračnici, odnosno automata u automat klubu kao i dnevnih
obračuna blagajne i drugih naprava za igre te drugih radnji koje su izravno
ili neizravno povezane uz poslovanje igračnice ili automat kluba.

Članak 73.

(1) Ako u obavljanju nadzora ovlašteni službenici utvrde da se igra
na sreću priređuje protivno odredbama ovoga Zakona, pravilima igara ili
da priređivači priređuju igre na sreću i nakon što više ne ispunjavaju
sve uvjete utvrđene ovim Zakonom bez odlaganja će rješenjem zabraniti daljnje
priređivanje igre i pokrenuti odgovarajući postupak.

(2) Rješenje o zabrani priređivanja igara na sreću iz stavka 1. ovoga
članka izvršava se pečaćenjem ili privremenim oduzimanjem stolova i automata
za igre na sreću, odnosno pečaćenjem poslovnog prostora igračnice, ili
automat kluba.

(3) Žalba protiv rješenja iz stavka 2. ovoga članka ne zadržava njegovo
izvršenje.

(4) Troškove privremenog oduzimanja-pohranjivanja automata i stolova
iz stavka 2. ovoga članka snosi priređivač koncesionar ili vlasnik.

X. KAZNENE ODREDBE

Članak 74.

(1) Novčanom kaznom u iznosu od 50.000,00 do 1.000.000,00 kuna kaznit
će se za prekršaj pravna osoba ako:

1. priredi posebnu igru na sreću a nema koncesiju ili odobrenje (članak
5.),

2. priredi klasičnu igru na sreću protivno odredbama ovoga Zakona (članak
10., 12., 16., 17., 18., 19., 20. i 21.),

3. priredi posebnu igru na sreću u igračnici i kladionici protivno ugovoru
o koncesiji (članak 34., 35., 37., 38., 42. i 43.),

4. priredi posebnu igru na sreću u automat klubu protivno ovome Zakonu
i odobrenju (članak 55., 56., 61., 62., 63. stavak 2. i članak 65.),

5. priredi posebnu igru na sreću protivno ovome Zakonu ili izvan igračnice,
kladionice ili automat kluba (članak 51., 52., 69., 70. i 72.),

6. jednokratno prigodno klasičnu igru na sreću u tijeku godine priredi
u više od jednog izvlačenja ili bez odobrenja nadležnog tijela (članak
28. i 29.),

7. srećku u jednokratnoj prigodnoj klasičnoj igri na sreću prodaje dulje
od 30 dana (članak 29. stavak 2.),

8. ako više od jedanput godišnje priredi klađenje u svezi s organiziranim
športskim natjecanjem (članak 30.),

9. prodaje srećke za one klasične igre na sreću za koje nema koncesiju
ili odobrenje (članak 18.),

10. promjeni pravila pojedinog kola ili serije klasične igre na sreću
nakon što je počela prodaja srećaka igre na sreću toga kola, odnosno serije
ili ako bez odobrenja odgodi dan ili mjesto izvlačenja dobitaka (članak
20. i 23.),

11. obavi izvlačenje dobitne kombinacije bez povjerenstva (članak 22.
stavak 1.),

12. prije izvlačenja ne utvrdi broj prodanih srećki a neprodane ne zapečati
ili uništi pred povjerenstvom i javnim bilježnikom (članak 22. stavak 3.),

13. dobitke ne isplaćuje u roku utvrđenom u pravilima igre (članak 27.),

14. nastavi priređivati igre iako ne ispunjava bilo koji od uvijeta
za priređivanje posebne igre na sreću u igračnici ili automat klubu (članak
39.,40.,50., 52., 53.,59. stavak 1., članak 61.,62. i 63. stavak 1. i 2.),

15. ovlaštenim djelatnicima prilikom obavljanja nadzora ne omogući pregled
poslovne dokumentacije, poslovnih prostorija, pomagala, naprava ili onemogući
nadzor cjelokupnoga materijalno-financijskog poslovanja svakodnevno (članak
72.).

(2) Za prekršaj iz stavka 1. ovoga članka kaznit će se i odgovorna osoba
u pravnoj osobi novčanom kaznom u iznosu od 5.000,00 do 50.000,00 kuna.

Članak 75.

(1) Novčanom kazbnom u iznosu od 50.000,00 do 500.000,00 kuna kaznit
će se za prekršaj pravna osoba ako:

1. naknade za priređivanje igara na sreću netočno obračuna ili ne plati
u propisanom roku (članak 26., 46. i 60.),

2. pravila klasične igre na sreću ne objavi prije početka prodaje srećaka
(članak 21.),

3. pravila posebne igre na sreću u igračnici ili automat klubu nisu
igračima na raspolaganju (članak 52. stavak 3.),

4. promjenu mjesta ili odgodu dana izvlačenja dobitaka ne objavi na
jednak način na koji su objavljena pravila o priređivanju igre na sreću
(članak 23. stavak 2.),

5. otkaže priređivanje igre na sreću, kolo ili seriju pojedine igre,
za koju je počeo prodavati srećke, a ne vrati primljeni novac od prodaje
srećki (članak 23. stavak 4.),

6. zapisnik o tijeku izvlačenja ne dostavi nadležnom tijelu u roku (članak
24. stavak 2.),

7. izvješće o rezultatima izvlačenja ili utvrđivanja dobitka ne objavi
u roku ili na propisan način (članak 25.),

8. nadležnom tijelu ne omogući odlučivanje o daljnjoj namjeni dobitka
po nastanku zastare, u propisanom roku (članak 27. stavak 2., 3. i 4.),

9. u svojim evidencijama ne osigura podatke o dnevnim osnovicama i podatke
iz evidencije s dokazima o uplati ne dostavlja u propisanom roku (članak
47.),

10. nadležnom tijelu ne dostavi polugidišnji prikaz svih troškova i
investicija ili ne dostavlja na propisan način druga izvješća (članak 47.
stavak 2. i 3.),

11. ne osigura nadzor i recepcijsku službu ili ne vodi posebnu evidenciju
o igračima (članak 50.),

12. bez prekida ne osigura odgovarajući način poredbe nadzora audio-video
uređajima i drugim sličnim tehničkim sredstvima nad priređivanjem pojedinih
igara na sreću u igračnici kao i nad blagajničkim poslovanjem i dnevnom
obračunu (članak 50. stavak 1.),

13. ne vodi dnevno izvješće o radu odvojeno za svaku napravu (članak
47. stavak 1.),

14. se u prostoru igračnice ili automat kluba zatekne osoba mlađa od
18 godina (članak 53.),

15. postavi automat za igre na sreću u uporabu koji nije tehnički ispravan
ili da dnevno ne isplaćuje igračima najmanje 70% od vrijednosti uplata
(članak 63. stavak 1. i 2., i članak 67.),

16. postavi u uporabu automate za igre na sreću kojima programske ploče
nisu plombirane, ili automate za igre na sreću bez total registra za upis
i osiguranje podataka o sveukupnom radu, ili bez ugrađenoga elektronskoga
kontrolnog uređaja (članak 63. stavak 3. i 4.),

17. ovlaštenim službenicima Ministarstva financija onemogućuje plombiranje
programskih ploča, zapis podataka o sveukupnom radu te obavljanje drugih
poslova (članak 64.),

18. uporabi automat ili stol za igre na sreću, na kojemu na vidnom mjestu
nije istaknuta posebna naljepnica (članak 65. stavak 1.),

19. nadležnom tijelu ne prijavi u propisanom roku svaki stol ili automat
za igre na sreću (članak 66.),

20. postupa protivno zabrani u svezi s inozemnim igrama na sreću (članak
71.),

21. ne donese akt o pravima i obvezama zaposlenika u svezi s vođenjem
pojedinih igara (članak 54.).

(2) Za prekršaj iz stavka 1. ovoga članka kaznit će se i osoba odgovorna
u pravnoj osobi novčanom kaznom u iznosu od 5.000,00 do 50.000,00 kuna.

Članak 76.

Za prekršaj iz članka 74. stavka 1. točke 1., 2., 5., 6., 7., 9., 10.,
11., 12., 14., 15. i iz članka 75. stavka 1. točke 1., 2., 3., 4., 5.,
8., 9., 12., i 21. ovoga Zakona, uz novčanu kaznu izriče se zaštitna mjera
oduzimanja imovinske koristi ostvarene prekršajem, a može se izreći i zaštitna
mjera oduzimanja stolova, ili automata za igre na sreću.

Članak 77.

(1) Novčanom kaznom u iznosu od 10.000,00 do 100.000,00 kuna kaznit
će se fizička osoba za prekršaj iz članka 75. stavka 1. točke 1., 6., 7.,
8. i 20.

(2) Uz novčanu kaznu iz stavka 1. ovoga članka za prekršaj iz članka
75. stavka 1. točke 20. ovoga Zakona izreći će se mjera oduzimanja srećaka
i karata te sav prihod kao mjera oduzimanja ostvarene imovinske koristi.

Članak 78.

(1) Za prekršaj iz članka 75. stavka 1. točke 2., 3., 10., 12. i 14.
ovoga Zakona, učinjen u povratu drugi put, nadležno tijelo, uz novčanu
kaznu, može izreći i zaštitnu mjeru zabrane obavljanja djelatnosti u trajanju
od tri do šest mjeseci.

(2) Za prekršaj iz stavka 1. ovoga članka, učinjen u povratu treći put,
nadležno tijelo, uz novčanu kaznu može izreći zaštitnu mjeru zabrane obavljanja
djelatnosti u igračnici ili automat klubu u trajanju od šest mjeseci do
godinu dana.

XI. PRIJELAZNE I ZAKLJUČNE ODREDBE

Članak 79.

(1) Trgovačka društva, koja igre na sreću priređuju u igračnicama i
automat klubovima na osnovi odobrenja danih do stupanja na snagu ovoga
Zakona, nastavljaju radom do isteka roka važenja odobrenja, a u slučaju
da rok važenja odobrenja nije određen, najdulje šest mjeseci od dana stupanja
na snagu ovoga Zakona.

(2) Trgovačka društva kojima odobrenje za priređivanje igara na sreću
u igračnicama i automat klubovima važi do 31. prosinca 1997. mogu nastaviti
rad pod uvjetom da u roku od šest mjeseci od dana stupanja na snagu ovoga
Zakona usklade svoj rad, akte i poslovanje s odredbama ovoga Zakona.

(3) "Hrvatska lutrija" d.o.o. nastavlja radom pod uvjetom
da najkasnije u roku od tri mjeseca od dana stupanja na snagu ovoga Zakona
sklopi ugovor o priređivanju klasičnih igara na sreću, a u svezi s priređivanjem
posebnih igara na sreću u igračnicama i automat klubovima dužna je uskladiti
svoj rad i poslovanje s odredbama ovoga Zakona najkasnije do 30. rujna
1998.

(4) Trgovačka društva registrirana za obavljanje djelatnosti priređivanja
igara na sreću u igračnicama, ili automat klubovima, i imaju odobrenje,
a prestala su s priređivanjem igara, osim u slučaju privremenog prekida
rada u trajanju do 40 dana, prije ponovnog početka rada dužna su uskladiti
svoje akte, rad i poslovanje s odredbama ovoga Zakona.

(5) Svi postupci započeti radi davanja odobrenja za priređivanje posebnih
igara na sreću u igračnicama i autom klubovima u kojima nije donijeto konačno
rješenje dovršit će se po odredbama ovoga Zakona.

(6) Priređivači posebnih igara na sreću (igračnice, automat klubovi
i klađenja) oslobođeni su plaćanja poreza na dodanu vrijednost (PDV), bez
prava na odbitak pretporeza.

Članak 80.

Ovlašćuje se ministar financija za donošenje provedbenih propisa za
primjenu ovoga Zakona.

Članak 81.

(1) Stupanjem na snagu ovoga Zakona prestaje važiti:

- Zakon o igrama na sreću i zabavnim igrama ("Narodne novine",
br. 61/91., 2/94. i 56/95.), osim u dijelu zabavne igre,

- Pravnilnik o tehničkim pregledima automata za igre na sreću i zabavne
igre ("Narodne novine", br. 12/91. i 13/92.),

- Odluka o visini posebne takse koja se naplaćuje pri izdavanju odobrenja
za otvaranje igračnica ("Narodne novine", br. 71/92.),

- Odluka o visini posebne takse koja se naplaćuje za postavljanje automata
za igre na sreću s jednostrukim ulogom i automata za zabavne igre u ugostiteljskim
objektima ("Narodne novine", br. 71/92.),

- Odluka o visini posebne takse koja se naplaćuje pri izdavanju odobrenja
za jednokratno organiziranje prigodne lutrije, tombole ili klađenja na
športskim priredbama i robno-novčane lutrije, koje se organizraju na širem
području Republike Hrvatske ("Narodne novine", br. 71/91.).

(2) Stupanjem na snagu ovoga Zakona prestaju važiti i ovlaštenja za
obavljanje tehničkih pregleda automata za igre na sreću dana na temelju
akta iz stavka 1. ovoga članka.

Članak 82.

Ovaj Zakon stupa na snagu osmog dana od dana objave u "Narodnim
novinama".

Klasa: 460-01/97-01/01
Zagreb, 27. veljače 1998.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora
**akademik Vlatko Pavletić,** v. r.

Zakon, NN 36/1998-448